
Text rozhodnutia
Súd: Krajský súd Košice Spisová značka: 3Sa/35/2016 Identifikačné číslo súdneho spisu: 7016201367 Dátum vydania rozhodnutia: 17. 05. 2017 Meno a priezvisko sudcu, VSÚ: JUDr. Valéria Mihalčínová ECLI: ECLI:SK:KSKE:2017:7016201367.1 ROZSUDOK V MENE SLOVENSKEJ REPUBLIKY Krajský súd v Košiciach sudkyňou JUDr. Valériou Mihalčinovou, v právnej veci žalobcu: G. O. M. N. M. D., bytom K. Č.. XXX, XXX XX Š., zastúpený advokátom: JUDr. Vladimír Stanko, Advokátska kancelária so sídlom Obrody č 25, 040 11 Košice, proti žalovanému: Generálny riaditeľ Sociálnej poisťovne v Bratislave, ul. 29. augusta č. 8 a 10, 813 63 Bratislava 1, o preskúmanie zákonnosti rozhodnutia žalovaného č. XXX XXX XXXX X zo dňa 18. novembra 2016, takto r o z h o d o l : I. Žalobu z a m i e t a. II. Žalobcovi n e p r i z n á v a právo na náhradu trov konania. o d ô v o d n e n i e : 1. Žalobca žiadal preskúmať rozhodnutie žalovaného č. XXX XXX XXXX 0 z 18.11.2016, ktorým podľa § 218 ods. 2 zákona č. 461/2003 Z. z. o sociálnom poistení odvolanie žalobcu podané proti rozhodnutiu Sociálnej poisťovne, ústredie č. XXX XXX XXXX X z 24.08.2016, ktorým bola zamietnutá žiadosť žalobcu o zvýšenie invalidného dôchodku zamietla v celom rozsahu a potvrdila rozhodnutie sociálnej poisťovne, ústredie 2. Z obsahu pripojených administratívnych spisov, t. j. dávkového spisu žalovaného, ako aj posudkového spisu (zdravotná dokumentácia žalobcu) bolo zistené, že žalobca neformálnou žiadosťou požiadal o zvýšenie invalidného dôchodku z dôvodu zhoršenia zdravotného stavu, z ktorého dôvodu nemôže si nájsť vhodné zamestnanie a nemôže ani sa riadne zamestnať. Žalobca je poberateľom čiastočného invalidného dôchodku od 27.07.1999 pre stav po mnohopočetných poraneniach mozgu, nôh a rúk následkom dopravnej nehody. Žalobca k žiadosti o zvýšenie invalidného dôchodku predložil odborné vyšetrenia od viacerých psychiatrov, bol opakovane psychologicky vyšetrený, hospitalizovaný na psychiatrickom oddelení, ale aj psychiatrickej liečebni, opakovane boli vyšetrené mozgové štruktúry, elektroencefalografické vyšetrenie a klinicky neurologický nález. Všetky vyšetrenia dokumentujú stacionárny nález, bez dokumentovania zhoršenia u pravdepodobne nonkompliantného pacienta. Počas hospitalizácií nebol zaznamenaný ani raz epileptický záchvat, naposledy mal záchvat v roku 2015, kedy bol prijatý na OAIM a bolo zistené, že neužíva antiepileptiká. Je dobre orientovaný vo všetkých zložkách, intelektovo amnesticky je dokumentované pásmo subnormy, pretrváva vysoká emociálna dráždivosť, najmä v záťažových situáciách, čo zodpovedá stredne ťažkej poruche mozgových funkcií (po úraze mozgu v roku 1998). Uvedené odborné lekárske nálezy posúdil posudkový lekár sociálneho poistenia Sociálnej poisťovne, pobočka O.S. dňa 09.08.2016. Posudkový lekár posudzoval zdravotný stav ohľadne zvýšenia invalidného dôchodku, jednak podľa zákona č. 100/1988 Zb., pretože žalobca bol uznaný čiastočne invalidným od 27. júla 1999 a zároveň posudzoval jeho zdravotný stav aj podľa zákona č. 461/2003 Z. z. o sociálnom poistení. Posudkový lekár po zhodnotení odborných lekárskych nálezov konštatuje, že u žalobcu nedošlo k zhoršeniu zdravotného stavu, naďalej je dokumentový pokles pracovného potenciálu o menej ako 50 %, pričom zostávajúci pracovný potenciál je väčší než 50 % na výkon sústavného zamestnania, ktoré je schopný vykonávať za zvlášť uľahčených pracovných podmienok. Žalobca nie je schopný vykonávať fyzicky a psychicky náročné práce, práce vo výškach, rotačných strojoch pri bazénoch a práce s priamym ohňom, prácu v noci. Je schopný naďalej vykonávať ľahšie fyzické práce za zvlášť uľahčených pracovných podmienok pod dohľadom inej osoby, napr. denný vrátnik, nádvorný robotník, pomocný skladník, práce v chránenej dielni na skrátenú pracovnú dobu a teda je naďalej čiastočne invalidný podľa § 37 zákona č. 100/1988 Zb. o sociálnom zabezpečení. Keďže posudkový lekár zdravotný stav navrhovateľa na účely invalidity posudzoval aj podľa zákona č. 461/2003 Z. z. o sociálnom poistení konštatuje, že rozhodujúcim zdravotným postihnutím žalobcu je stav po mnohopočetnom poranení a pohmoždení mozgu a s traumatickým syndrómom so zlomeninou ľavej stehennej kosti a oboch horných končatín ho zaradil do kapitoly XV, oddiel F položka 1 písm. c) prílohy č. 4 k zákonu o sociálnom poistení. Na základe takto zisteného skutkového stavu Sociálna poisťovňa, ústredie rozhodnutím z 24.08.2016 č. XXX XXX XXXX X zamietla žiadosť žalobcu o zvýšenie invalidného dôchodku 3. Proti rozhodnutiu prvostupňového správneho orgánu podal odvolanie žalobca, ku ktorému boli pripojené lekárske správy z neurologického vyšetrenia z 18.04.2016 a 02.03.2016, prepúšťacia správa z Psychiatrického oddelenia v O. od 11.05 do 31.05.2016, z psychologického vyšetrenia z 09.02.2016, z prepúšťacej správy z Psychiatrickej liečebne O. od 17.06. do 08.07.2016, z hospitalizácie na ARO O. z 21.09.2015, z MR mozgu z 10.12.2015, z traumatologického vyšetrenia z 08.08.2016, z psychiatrického vyšetrenia z 03.02.2016 a 08.06.2016 a 30.07.2016. Posudkový lekár po posúdení aj novo doložených odborných lekárskych nálezov dospel k záveru, že rozhodujúcim zdravotným postihnutím žalobcu je stav po mnohopočetnom poranení a pohmoždení mozgu a s traumatickým syndrómom so zlomeninou ľavej stehennej kosti a oboch horných končatín, preto podľa kapitoly XV, oddiel F, položka 1 písm. c) prílohy č. 4 k zákonu o sociálnom poistení prislúcha miera poklesu schopnosti vykonávať zárobkovú činnosť v rozsahu 40 %, t. j. na hornej hranici stanoveného rozpätia. Za ostatné zdravotné postihnutia a to poúrazový organický psychosyndróm - nepsychotický intelekt v pásme subnormy, chronický bolestivý syndróm chrbtice zvýšil mieru poklesu schopnosti vykonávať zárobkovú činnosť žalobcu o 10 % tak, že celková miera poklesu schopnosti vykonávať zárobkovú činnosť u žalobcu podľa zákona o sociálnom poistení je 50 % v porovnaní so zdravou fyzickou osobou a zároveň konštatuje, že žalobca je naďalej čiastočne invalidný podľa § 37 zákona č. 100/1988 Zb. o sociálnom zabezpečení, lebo je schopný naďalej vykonávať sústavné zamestnanie za osobitne uľahčených pracovných podmienok. 4. Na základe takto doplneného dokazovania žalovaná rozhodnutím č. XXX XXX XXXX X z 18.11.2016 zamietla odvolanie žalobcu a potvrdila rozhodnutie Sociálnej poisťovne, ústredie. 5. Včas podanou žalobou žalobca žiadal preskúmavané rozhodnutie žalovaného zrušiť a vrátiť mu vec na ďalšie konanie. Zároveň si uplatnil aj náhradu trov konania. Uviedol, že napadnuté rozhodnutie je v rozpore s § 195 ods. 1, 2, 3, § 71 ods. 4 písm. a), b) zákona č. 461/2003 Z. z. o sociálnom zabezpečení. Z rozhodnutia vyplýva, že o návrhu žalobcu na zvýšenie o invalidný dôchodok bolo rozhodnuté na základe posudku o jeho zdravotnom stave, v ktorom posudkový lekár konštatuje, že k zhoršeniu zdravotného stavu nedošlo, naďalej je dokumentový pokles pracovného potencionálu o menej ako 50 %, je schopný vykonávať ľahšie fyzické práce za zvlášť uľahčených podmienok pod dohľadom inej osoby. Lekársky posudok je len jedným z podkladov na základe ktorých sociálna poisťovňa rozhoduje a nie je rozhodnutím, ktoré by mohlo byť samostatne predmetom súdneho preskúmania (uznesenie Najvyššieho súdu Slovenskej republiky z 15.12.2010 sp. zn. 7 So 138/2009). Hodnotenie záverov lekárskeho posudku - v konaní o preskúmanie zákonnosti rozhodnutia správneho orgánu, ktorého podkladom je posudok (lekárska správa) o poklese schopnosti vykonávať pracovnú činnosť súd skúma aj to, či pri posudzovaní boli vzaté do úvahy všetky relevantné námietky účastníka konania a teda, či taký posudok je úplný, logický a presvedčivý a či dokazovanie v správnom konaní bolo vykonané v dostatočnom rozsahu (rozsudok Najvyššieho súdu Slovenskej republiky z 25.05.2011 sp. zn. 9 Sžso 24/2011). V danej veci lekársky posudok posudkového lekára nezohľadnil jeho tvrdenie, že vzhľadom na svoj zdravotný stav nie je schopný vykonávať žiadnu prácu. 6. Žalobca v žalobe odcitoval ustanovenie § 195 zákona o sociálnom poistení a má za to, že žalovaný presne a úplne nezistil skutočný stav veci, nevychádzal aj z jeho vyjadrenia, dôkladne neobjasnil skutočností svedčiace v jeho prospech. Podľa § 71 ods. 4 zákona o sociálnom poistení pokles schopnosti vykonávať zárobkovú činnosť sa posudzuje na základe lekárskych správ a údajov zo zdravotnej dokumentácie zdravotníckeho zariadenia a z hodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby, z komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Základnou úlohou je, že každý posudok posudkového lekára lekársku správu alebo inú odbornú listinu je potrebné ako dôkaz vyhodnotiť podľa svojej úvahy a to každý dôkaz osobitne a všetky dôkazy vo vzájomnej súvislosti (§ 196 ods. 7 zákona o sociálnom poistení). Následné poznatky získané v tomto hodnotiacom procese musí správny orgán v jasnej, stručnej a najmä presvedčivej forme vyjadriť prostredníctvom zrozumiteľného odôvodnenia, t. j. prevodom odborných medicínskych výrazov potrebných pre skutkové zistenia s využitím bežných výrazových prostriedkov do právnych úvah a výsledných záverov, pričom žalobca nesplnil tú ktorú zákonnú podmienku na priznanie invalidného dôchodku, resp. jeho výšky (rozsudok Najvyššieho súdu Slovenskej republiky sp. zn. 1 So 146/2014 z 24.08.2016). 7. Podľa priloženej lekárskej správy z Neurologickej ambulancie MUDr. C. T. žalobca pre postraumatickú epilepsiu i ťažký organický psychosyndróm a poruchou správania, kognitívnych funkcií, defekt v zložke mentálnej kontroly, zníženú odolnosť voči záťaži, emočnú labilitu, depresiu nie je schopný sústavne vykonávať žiadne povolanie. Preto tvrdí, že žalovaný nezohľadnil všetky skutočnosti majúce vplyv na napadnuté rozhodnutie. Má za to, že rozhodnutie je v rozpore s § 195 ods. 1, 2, 3, § 71 ods. 4 písm. a), b) zákona o sociálnom poistení. 8. Žalovaná v písomnom vyjadrení navrhla žalobu podľa § 190 zákona č. 162/2015 Z. z. ako nedôvodnú zamietnuť z dôvodu, že námietky uvádzané žalobcom v žalobe nie sú dôvodné. 9. Súd v konaní podľa § 177 a nasl. zákona č. 162/2015 Z. z. Správny súdny poriadok (ďalej len „SSP“) preskúmal žalobou napadnuté rozhodnutie žalovaného, oboznámil sa s obsahom podanej žaloby, písomným vyjadrením žalovaného, obsahom pripojených administratívnych spisov a to žalovaného, ako aj posudkového spisu v konaní bez nariadenia pojednávania za splnenia zákonných podmienok podľa § 107 ods. 2, § 182 ods. 1 písm. g) a § 105 ods. 2 písm. a) SSP dospel k záveru, že žaloba nie je dôvodná. 10. Predmetom preskúmavaného rozhodnutia je zvýšenie invalidného dôchodku. 11. Podľa § 71 ods. 1 zákona o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. 12. Podľa ods. 2 citovaného ustanovenia, dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako 1 rok. 13. Podľa ods. 3 citovaného ustanovenia pokles schopnosti vykonávať zárobkovú činnosť sa posudzuje porovnaním telesnej, duševnej a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. 14. Podľa ods. 4 citovaného ustanovenia pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho doterajšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možností poskytnutia pracovnej rehabilitácie alebo rekvalifikácie. 15. Podľa ods. 5 citovaného ustanovenia miera poklesu schopnosti vykonávať zárobkovú činnosť je uvedená v prílohe č. 4 zákona č. 461/2003 Z. z. v znení neskorších predpisov. 16. Podľa ods. 6 citovaného ustanovenia miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu a so zreteľom na závažnosť ostatných zdravotných postihnutí. 17. Podľa ods. 7 citovaného ustanovenia jednotlivé percentuálne miery poklesu schopnosti vykonávať zárobkovú činnosť sa nespočítavajú. Mieru poklesu schopnosti vykonávať zárobkovú činnosť možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. 18. Podľa ods. 9 citovaného ustanovenia, ak v prílohe č. 4 k zákonu č. 461/ 2003 Z. z. nie je uvedené zdravotné postihnutie, ktoré je príčinou dlhodobo nepriaznivého zdravotného stavu, určí sa miera poklesu schopnosti vykonávať zárobkovú činnosť v percentách podľa takého zdravotného postihnutia uvedeného v tejto prílohe, ktoré je s jeho funkčným dopadom najviac porovnateľné. 19. Podľa § 153 ods. 5 zákona o sociálnom poistení, lekársku posudkovú činnosť pri výkone dôchodkového poistenia vykonáva posudkový lekár sociálneho poistenia príslušnej pobočky a posudkový lekár sociálneho poistenia ústredia. 20. Výkon lekárskej posudkovej činnosti je podľa zákona č. 578/2004 Z. z. o poskytovateľov zdravotnej starostlivosti zdravotníckych pracovníkov v stavovských organizáciách v zdravotníctve a o zmene a doplnení niektorých zákonov v znení neskorších predpisov podmienený získaním odbornej spôsobilosti posudkového lekára, ktorý musí mať špecializáciu v špecializačnom odbore posudkové lekárstvo, alebo musí byť zaradený do špecializačného štúdia v špecializačnom odbore posudkového lekára. 21. Z uvedeného teda vyplýva, že činnosť posudkových lekárov spočíva v náležitom, objektívnom a nestrannom zistení a posúdení zdravotného stavu účastníka konania a to na základe vlastného vyšetrenia z doloženej zdravotnej dokumentácie, ako aj z lekárskych správ a záverov odborných lekárov. 22. Zdravotný stav žalobcu po podaní žiadosti o zvýšenie invalidného dôchodku na základe vlastného vyšetrenia a predložených odborných lekárskych nálezov posúdil posudkový lekár sociálneho poistenia Sociálnej poisťovne, pobočka O.Ž. dňa 09.08.2016 a potom aj 03.10.2016 a na základe zhodnotenia odborných lekárskych nálezov došiel k záveru, že zdravotný stav navrhovateľa sa podstatne nezhoršil a navrhovateľ je naďalej čiastočne invalidný podľa § 37 zákona č. 100/1988 Zb. o sociálnom zabezpečení a je invalidný podľa § 71 ods. 1 zákona o sociálnom poistení s mierou poklesu schopnosti vykonávať zárobkovú činnosť 50 % v porovnaní so zdravotnou dokumentáciou. Po podaní odvolania žalobcom proti rozhodnutiu prvostupňového správneho orgánu zdravotný stav žalobcu posúdil aj posudkový lekár sociálneho poistenia Sociálnej poisťovne, ústredie, so sídlom v G. dňa 26.09.2016 a dospel k zhodnému záveru ako posudkový lekár Sociálnej poisťovne, pobočka v O., teda že nedošlo k zhoršeniu zdravotného stavu žalobcu oproti tomu, keď bol uznaný za čiastočne invalidného, pretože všetky vyšetrenia dokumentujú stacionárny nález bez dokumentovania zhoršenia u pravdepodobne nonkompliantného pacienta. Žalobca je schopný vykonávať naďalej ľahšie fyzické práce za zvlášť uľahčených pracovných podmienok pod pohľadom inej osoby, napr. denný vrátnik, nádvorný robotník, pomocný skladník, práce v chránenej dielni na skrátenú pracovnú dobu a pod.. 23. Žalobca k podanej žalobe pripojil lekársku správu z Neurologickej ambulancie C. T. z 09.12.2016, teda ide o lekársku správu, ktorá bola vyhotovená až potom, čo rozhodol žalovaný rozhodnutím zo dňa 18.11.2016 a ktorou dokazuje, že u neho došlo k zhoršeniu zdravotného stavu. Krajský súd poukazuje na to, že žalobca ak má odborné lekárske nálezy vydané potom, čo rozhodla vo veci žalovaná a ktoré svedčia o zhoršení zdravotného stavu, môže podať opakovanú žiadosť o zvýšenie invalidného dôchodku, ku ktorej predloží novo doložené odborné lekárske nálezy, ktoré opätovne posúdi posudkový lekár (§ 71 ods. 10 zákona o sociálnom poistení). 24. V tejto súvislosti krajský súd poukazuje na ustanovenie § 135 ods. 1 Správneho súdneho poriadku, podľa ktorého na rozhodnutie správneho súdu je rozhodujúci stav v čase právoplatnosti rozhodnutia orgánu verejnej správy, z ktorého jednoznačne vyplýva, že nie je možné v preskúmavacom konaní prihliadať na novo doložené odborné lekárske nálezy, ktoré neboli predložené správnemu orgánu, ktorý je povinný zistiť skutočný stav veci. Naviac v danom prípade žalobca ani nežiadal počas správneho konania, aby bol doplnený jeho diagnostický zoznam a ani nepredložil ďalšie nové odborné vyšetrenia. Krajský súd zároveň poukazuje aj na ustanovenie § 153 ods. 5 zákona o sociálnom poistení, podľa ktorého lekársku posudkovú činnosť pri výkone dôchodkového poistenia vykonáva posudkový lekár sociálneho poistenia príslušnej pobočky a posudkový lekár sociálneho poistenia ústredia, z ktorého dôvodu na účely invalidity nie je oprávnený posudzovať iný odborný lekár, ale odborné lekárske správy na účely invalidity môže posúdiť iba posudkový lekár, a preto aj lekársku správu z Neurologickej ambulancie MUDr. C. T. z 08.12.2016 môže posúdiť posudkový lekár, nakoľko táto odborná lekárka vo svojej lekárskej správe nie je oprávnená hodnotiť zdravotný stav žalobcu na účely invalidity. Výkon lekárskej posudkovej činnosti podľa zákona č. 578/2004 Z. z. je podmienený získaním odbornej spôsobilosti posudkového lekára, ktorý musí mať špecializáciu v špecializačnom odbore posudkového lekára alebo musí byť zaradený do špecializačného štúdia v špecializačnom odbore posudkového lekára. Preto činnosť posudkových lekárov spočíva v náležitom objektívnom a nestrannom zistení a posúdení zdravotného stavu a to na základe vlastného vyšetrenia z doloženej zdravotnej dokumentácie, ako aj z lekárskych správ a záverov odborných lekárov, ktoré účastník predloží posudkovému lekárovi. 25. Krajský súd konštatuje, že posudkoví lekári v danej veci pri posudzovaní zdravotného stavu žalobcu na účely invalidity, teda či u žalobcu došlo k takému zhoršeniu zdravotného stavu oproti ostatnému posúdeniu na účely invalidity, keď bol uznaným čiastočne invalidným a boli splnené podmienky na zvýšenie invalidného dôchodku, postupovali v súlade so zákonom o sociálnom zabezpečení, so zákonom o sociálnom poistení, zdravotný stav žalobcu zhodnotili na základe aktuálnych a ním predložených odborných lekárskych nálezov, pričom dostatočne presvedčivo zdôvodnili, či došlo k zhoršeniu zdravotného stavu oproti ostatnému posúdeniu, z ktorého dôvodu krajský súd odborné lekárske posudky posudkových lekárov považuje za objektívne. 26. Po preskúmaní napadnutého rozhodnutia žalovaného krajský súd dospel k záveru, že námietky žalobcu uvedené v žalobe nie sú dôvodné, a preto žalobu ako nedôvodnú podľa § 190 SSP zamietol. 27. O náhrade trov konania krajský súd rozhodol podľa § 167 ods. 1 SSP a preto, že žalobca v konaní úspešný nebol, nepriznal mu právo na ich náhradu. Poučenie: Proti tomuto rozhodnutiu je prípustná kasačná sťažnosť, ktorá musí byť podaná na Krajskom súde v Košiciach v lehote 1 mesiaca od doručenia rozhodnutia krajského súdu. Zmeškanie lehoty nemožno odpustiť. Lehota na podanie kasačnej sťažnosti je 30 dní od doručenia rozhodnutia krajského súdu, ak sa rozhodlo o a) správnej žalobe, ak žalovaným orgánom verejnej správy je správca dane alebo orgán verejnej správy, ktorý rozhodol o riadnom opravnom prostriedku podanom voči rozhodnutiu alebo opatreniu správcu dane, b) správnej žalobe, ak žalovaným orgánom verejnej správy je Úrad pre verejné obstarávanie, ktorý rozhodol vo veciach týkajúcich sa výkonu dohľadu nad verejným obstarávaním, c) správnej žalobe vo veciach správneho trestania, d) správnej žalobe vo veciach administratívneho vyhostenia. V kasačnej sťažnosti sa uvedú všeobecné náležitostí podania podľa § 57 Správneho súdneho poriadku / ďalej len „S. s. p.“ / to znamená, ktorému správnemu súdu je určené, kto ho robí, ktorej veci sa týka, čo sa ním sleduje, podpis a spisová značka konania. Ďalej sa v kasačnej sťažnosti musí uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body") a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti Kasačnú sťažnosť možno odôvodniť len tým, že krajský súd v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred krajským súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený krajský súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutí o kasačnej sťažnosti alebo j) podanie bolo nezákonne odmietnuté. Dôvod kasačnej sťažnosti uvedený v odseku 1 písm. g) až i) sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred krajským súdom. Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí správnemu súdu do desiatich dní, na podanie sa neprihliada. Správny súd na dodatočné doručenie podania nevyzýva. K podaniu kolektívneho orgánu musí byť pripojené rozhodnutie, ktorým príslušný kolektívny orgán vyslovil s podaním súhlas. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil. Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2017:7016201367.1 (dáta aktuálne k 12. 11. 2026). Záväzné je znenie zverejnené súdom.




